《次韵陶几道观洪积仁诗编》
宋代·陈棣

令尹韬潜藏六龟，逸韵长忧儿辈知。
剡藤敲水琢玉板，月兔脱颍供毛锥。
冥搜岂但梦春草，招隐昔尝吟桂枝。
江山骏奔来笔下，疑有神助非人为。
公余退客醉经史，底用红裙捧玉卮。
凌云未读相如赋，解颐共听匡衡诗。
讵容陶令赋归去，且效谪仙歌别离。
手题六纸勿轻示，把玩自足娱安期。
千篇政恐雷电取，数仞不许门人闚。
何当筑坛拜诗将，一看横槊英雄姿。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。